b'\n_START_ARTICLE_\nCankarjeva literarna pot\n_START_PARAGRAPH_\nCankarjeva literarna pot je pohodni\xc5\xa1ka pe\xc5\xa1pot, razdeljena na tri dele. Vodi mimo obele\xc5\xbeij, povezanih s Cankarjevo dru\xc5\xbeino, z njegovimi knji\xc5\xbeevnimi deli, ter mimo drugih spomenikov in poimenovanj. Zavod Ivana Cankarja vodenja po obele\xc5\xbejih organizira za najavljene skupine, pot je dolga 4 km, povpre\xc4\x8den pohodnik pa jo prehodi v dveh urah. Pot se pri\xc4\x8dne pri pisateljevem spomeniku na Cankarjevem trgu in kon\xc4\x8da v Mo\xc4\x8dilniku, izviru Male Ljubljanice.\n_START_SECTION_\nRazlaga poti\n_START_PARAGRAPH_\nNa Klancu \xc5\xa1t. 1 je neko\xc4\x8d stala Cankarjeva rojstna hi\xc5\xa1a, ki je leta 1879 pogorela. Na istem mestu zdaj stoji nova hi\xc5\xa1a, preurejena v muzej. Na Cankarjev trg \xc5\xa1t. 6, kjer zdaj stoji hotel Mantova, so se Cankarjevi preselili leta 1879, ko jim je pogorela hi\xc5\xa1a. Leta 1880 so se preselili v Jelov\xc5\xa1kovo hi\xc5\xa1o, leta 1881 pa v Kotnikov hlev, ki je bil del Malava\xc5\xa1i\xc4\x8deve trgovine. Na Stari cesti \xc5\xa1t. 11 so \xc5\xbeiveli od leta 1886 do 1890. Po o\xc4\x8detovem odhodu v Srem so se preselili k Cankarjevi babici Mariji Pivk v Lenar\xc4\x8di\xc4\x8devo hi\xc5\xa1o in v njej so ostali do leta 1894. V letih 1884 in 1885 so stanovali\xc2\xa0\xc2\xbbPri Bren\xc4\x8di\xc4\x8du\xc2\xab\xc2\xa0na Malem klancu, v tej hi\xc5\xa1i je umrl njegov stari o\xc4\x8de. Na Vasi \xc5\xa1t. 8,\xc2\xa0\xc2\xbbPri Ti\xc4\x8dku\xc2\xab, je bilo zadnje skupno stanovanje Cankarjevih, kamor so se priselili leta 1896. Tu sta v dveh zaporednih dneh umrli Cankarjeva stara mati in mati. Pri Lipi \xc5\xa1t. 2 je imel Cankarjev o\xc4\x8de v letih 1877 in 1878 trgovino z manufakturo. Od leta 1894 do za\xc4\x8detka leta 1896 je Cankar \xc5\xbeivel na Volj\xc4\x8devi cesti \xc5\xa1t. 17, kjer ga je obiskal prijatelj, pesnik Dragotin Kette, ko je pe\xc5\xa1 potoval k sorodnikom. Manj kot eno leto so \xc5\xbeiveli Pri\xc2\xa0\xc2\xbbAndrejazu\xc2\xab\xc2\xa0na Volj\xc4\x8devi cesti \xc5\xa1t. 25. Cankarjev laz je bila zemlja, ki jo je imela dru\xc5\xbeina v lasti do leta 1886, le\xc5\xbei severozahodno od cerkve Sv. Trojice na Ko\xc5\xa1acih. Ob poti stoji klop z napisom: Cankarjev laz, 1886._NEWLINE_Na cerkvi svete Trojice, Stari cesti \xc5\xa1t. 1, Enajsti \xc5\xa1oli, pri mostu \xc4\x8dez Ljubljanico, Dr\xc4\x8di, Mo\xc4\x8dilniku ter na kapeli Sv. Antona so table, na katerih so napisani odlomki iz posameznih Cankarjevih del, vezanih na te kraje.'